Document ID: 32013R1421

DELEGIRANA UREDBA KOMISIJE (EU) št. 1421/2013
z dne 30. oktobra 2013
o spremembi prilog I, II in IV k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti členov 3(2), 5(3) in 17(2) Uredbe,
ob upoštevanju naslednjega:
(1)
Člen 3 Uredbe (EU) št. 978/2012 določa, da bi bilo treba seznam držav, ki izpolnjujejo pogoje za upravičenost, spremeniti, da bi se upoštevale spremembe mednarodnega statusa ali razvrstitve držav. Seznam držav, ki izpolnjujejo pogoje za upravičenost, je določen v Prilogi I k navedeni uredbi.
(2)
Člen 4 Uredbe (EU) št. 978/2012 določa merila za dodelitev tarifnih preferencialov v okviru splošnega režima splošne sheme preferencialov („GSP“). V skladu s temi merili država, ki jo Svetovna banka tri zaporedna leta uvrsti med države z visokim ali višjim srednjim dohodkom, ne bi smela biti upravičena do ugodnosti takih preferencialov. Seznam držav upravičenk do splošnega režima GSP je naveden v Prilogi II k navedeni uredbi.
(3)
Člen 17(1) Uredbe (EU) št. 978/2012 določa, da bi morala država, ki so jo ZN opredelili kot najmanj razvito državo, uživati ugodnosti tarifnih preferencialov v okviru posebnega režima za najmanj razvite države (EBA). Seznam držav upravičenk do EBA je določen v Prilogi IV k navedeni uredbi.
(4)
Republika Hrvaška (v nadaljnjem besedilu: Hrvaška) je 1. julija 2013 postala članica Evropske unije. Zato bi bilo treba Hrvaško črtati iz Priloge I.
(5)
Republika Južni Sudan (v nadaljnjem besedilu: Južni Sudan) je postala neodvisna država. Generalna skupščina Združenih narodov je 14. julija 2011 sprejela Resolucijo A/RES/65/308, s katero je Južnemu Sudanu priznala članstvo v Združenih narodih. Generalna skupščina Združenih narodov je 18. decembra 2012 sprejela Resolucijo A/RES/67/136, s katero je Južni Sudan uvrstila na seznam najmanj razvitih držav. Južni Sudan bi bilo zato treba vključiti v priloge I, II in IV.
(6)
Z Uredbo (EU) št. 607/2013 Evropskega parlamenta in Sveta z dne 12. junija 2013 o razveljavitvi Uredbe Sveta (ES) št. 552/97 o začasnem umiku dostopa Mjanmara/Burme do splošnih tarifnih preferencialov (2) je bil razveljavljen začasen umik dostopa Mjanmara/Burme do tarifnih preferencialov v okviru splošne sheme preferencialov (GSP). Zato bi bilo treba Mjanmar/Burmo črtati iz preglednice v Prilogi I „Države, ki izpolnjujejo pogoje za upravičenost do sheme iz člena 3, ki so bile začasno izključene iz sheme v zvezi z vsemi ali nekaterimi izdelki s poreklom iz teh držav“, iz preglednice v Prilogi II „Države upravičenke do splošnega režima iz točke (a) člena 1(2), ki so bile začasno izključene iz tega režima v zvezi z vsemi ali nekaterimi izdelki s poreklom iz teh držav“ in iz preglednice v Prilogi IV „Države upravičenke do posebnega režima za najmanj razvite države iz točke (c) člena 1(2), ki so bile začasno izključene iz tega režima v zvezi z vsemi ali nekaterimi izdelki s poreklom iz teh držav“.
(7)
Svetovna banka je Ljudsko republiko Kitajsko (v nadaljnjem besedilu: Kitajska), Republiko Ekvador (v nadaljnjem besedilu: Ekvador), Republiko Maldivi (v nadaljnjem besedilu: Maldivi) in Kraljevino Tajsko (v nadaljnjem besedilu: Tajska) v letih 2011, 2012 in 2013 uvrstila med države z višjim srednjim dohodkom. Zato bi bilo treba Kitajsko, Ekvador, Maldive in Tajsko eno leto po začetku veljavnosti te uredbe črtati iz Priloge II.
(8)
Uredba Komisije (EU) št. 1127/2010 (3) določa triletno prehodno obdobje za izključitev Maldivov s seznama upravičenk do posebnega režima za najmanj razvite države („Vse razen orožja“ (EBA)) in določa izključitev Maldivov s seznama držav upravičenk do EBA s 1. januarjem 2014. Zato bi bilo treba Maldive črtati iz Priloge IV.
(9)
Člen 5(2) uredbe o GSP državi upravičenki do GSP in gospodarskim subjektom zagotavlja dovolj časa za ustrezno prilagoditev spremembi statusa države na podlagi sheme. To obdobje bi moralo biti navedeno za vsako državo upravičenko do GSP v ustrezni prilogi Uredbe (EU) št. 978/2012 -
SPREJELA NASLEDNJO UREDBO:
Člen 1
Uredba (EU) št. 978/2012 se spremeni:
1.
Priloga I se nadomesti z besedilom iz Priloge I k tej uredbi.
2.
Priloga II se nadomesti z besedilom iz Priloge II k tej uredbi.
3.
Priloga IV se nadomesti z besedilom iz Priloge III k tej uredbi.
Člen 2
Ta uredba začne veljati 1. januarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. oktobra 2013

Labels: 3
13
18
19